Document ID: /roh_data/filtered/fineweb-2-filterrobots_roh.jsonl.gz/54270

Ad Andermatt pudessi bainbaud esser pussaivel da bajegiar ina nova sutgera. L'Uffizi federal da traffic haja dà la lubientscha per la construcziun d'ina emprima nova sutgera, ha il manader da project da la Andermatt Sedrun Sport SA Peter Furger confermà in rapport dal Urner Wochenblatt.
La lubientscha vala dentant pir suenter ch'il termin da recurs da 30 dis è spirà. Il project lubì è ina nova sutgera per 6 persunas al Gemsstock. En tut èsi prevesì da bajegiar u remplazzar 14 implants e d'investir var 200 milliuns francs.